ເພື່ອເຮັດໃຫ້ວຽກງານຂອງຄະນະເລຂາທິການສະພາປະຊາຊົນແຂວງມີຄວາມເຂັ້ມແຂງ ແລະ ປະຕິບັດໜ້າທີ່ທີ່ໄດ້ຮັບມອບໝາຍໃຫ້ສໍາລັດຕາມຄາດໝາຍທີ່ວາງໄວ, ສະນັ້ນ, ມາໃນວັນທີ 17 ຕຸລາ 2022 ທ່ານ ສິງຄໍາ ວົງພະຈັນຮອງ ເລຂາທິການສະພາແຫ່ງຊາດ ພ້ອມດ້ວຍຄະນະ ໄດ້ລົງຊຸກຍູ້ ແລະ ເກັບກຳຂໍ້ມູນການເຄື່ອນໄຫວວຽກງານຂອງຄະນະເລຂາທິການສະພາແຫ່ງຊາດ ຢູ່ສະພາປະຊາຊົນແຂວງຊຽງຂວາງ ໂດຍການໃຫ້ກຽດເຂົ້າຮ່ວມຂອງ ທ່ານ ວຽງໄຊ ສີວິໄລ ກຳມະການພັກແຂວງຮອງປະທານສະພາປະຊາຊົນແຂວງ ແລະ, ມີບັນດາທ່ານຮອງປະທານຄະນະກຳມະການ, ຄະນະເລຂາທິການ, ຫົວໜ້າ-ຮອງຫົວໜ້າກົມ, ຫົວໜ້າ-ຮອງຫົວໜ້າຂະແໜງ, ພະນັກງານທີ່ມາຈາກສະພາແຫ່ງຊາດ ແລະພະ ນັກງານສະພາປະຊາຊົນແຂວງເຂົ້າຮ່ວມ.
ໃນທີ່ປະຊຸມ ທ່ານ ຄໍາຫລ້າ ແສງຄໍາຢອງ ຮອງເລຂາທິການສະພາປະຊາຊົນແຂວງ ໄດ້ລາຍງານຫຍໍ້ກ່ຽວກັບສະພາບພົ້ນເດັ່ນ, ຂໍ້ຫຍຸ້ງຍາກ ແລະ ຂໍ້ສະດວກໃນການຈັດຕັ້ງປະຕິບັດໜ້າທີ່ວຽກງານທີ່ຂຶ້ນກັບຄະນະເລຂາທິການ ແລະ ວຽກງານອື່ນໆ ທີ່ປິ່ນອ້ອມເປັນຕົ້ນແມ່ນ ຄະນະເລຂາທິການສະພາປະຊາຊົນແຂວງຊຽງຂວາງໄດ້ເອົາໃຈໃສ່ການຈັດຕັ້ງປະຕິບັດວຽກງານສຶກສາອົບຮົມການເມືອງ-ແນວຄິດໃຫ້ແກ່ພະນັກງານ-ລັດຖະກອນດ້ວຍຫຼາຍຮູບການ ເຊິ່ງໄດ້ ປະສານສົມທົບກັບສະພາແຫ່ງຊາດ, ຄະນະປະຈໍາສະພາປະຊາຊົນແຂວງ, ຄະນະເລຂາທິການ, ອົງການປົກຄອງແຂວງ, ບັນດາຂະແໜງການທີ່ກ່ຽວຂ້ອງໃນການກະກຽມເອກະສານຕ່າງໆໂດຍສະເພາະແມ່ນ: ກະກຽມເນື້ອໃນກອງປະຊຸມສະໄໝສາມັນແຕ່ລະຄັ້ງຂອງສະພາປະຊາຊົນແຂວງ, ໄດ້ປັບປຸງກົງຈັກການຈັດຂອງສະພາປະຊາຊົນແຂວງ, ການສ້າງແຜນລົງເຄື່ອນໄຫວວຽກງານຕ່າງໆ, ອໍານວຍຄວາມສະດວກດ້ານງົບປະມານ, ພາຫະນະ ແລະ ອື່ນໆ ເພື່ອຮັບປະກັນໃຫ້ແກ່ການເຄື່ອນໄຫວວຽກງານຂອງສະພາປະຊາຊົນແຂວງ ໃຫ້ຖືກຕ້ອງຕາມພາລະບົດບາດ, ສິດ ແລະ ໜ້າທີ່ຂອງຕົນ. ໃນທີ່ປະຊຸມຍັງມີການແລກປ່ຽນບົດຮຽນເຊິ່ງກັນໂດຍສະເພາະແມ່ນວຽກງານການກະກຽມເອກະສານໃຫ້ແກ່ກອງປະຊຸມ, ການກະກຽມເອກະສານໃຫ້ຄະນະປະຈໍາສະພາປະຊາຊົນແຂວງ, ການປັບປຸງກົງຈັກການຈັດຕັ້ງຂອງສະພາປະຊາຊົນແຂວງ, ການອໍານວຍຄວາມສະດວກດ້ານຕ່າງໆ ໃຫ້ສະພາປະຊາຊົນແຂວງເຄື່ອນໄຫວວຽກງານ ແລະ ອື່ນໆ.
ໃນໂອກາດດັ່ງກ່າວ ທ່ານ ສິງຄໍາ ວົງພະຈັນ ໄດ້ສະແດງຄວາມຍ້ອງຍໍຊົມເຊີຍ ຕໍ່ຜົນງານທີ່ຄະນະເລຂາທິການສະພາປະຊາຊົນແຂວງສາມາດຈັດຕັ້ງປະຕິບັດໄດ້ ໃນໄລຍະຜ່ານມາ ແລະ ທ່ານມີຄໍາເຫັນໂອ້ລົມຕໍ່ສະພາປະຊາຊົນແຂວງກໍຄືຄະນະເລຂາທິການ ແລະ ພະນັກງານສະພາປະຊາຊົນແຂວງ ເອົາໃຈໃສ່ເປັນເສນາທິການທີ່ດີໃຫ້ການນໍາສະພາປະຊາຊົນແຂວງ, ເອົາໃຈໃສ່ສ້າງຄວາມເຂັ້ມໃຫ້ພະນັກງານສະພາປະຊາຊົນແຂວງ, ຍົກສູງພາລະບົດບາດຂອງສະພາປະຊາຊົນແຂວງກໍ່ຄືສະພາແຫ່ງຊາດໃຫ້ສູງຂຶ້ນກວ່າເກົ່າ ແລະ ທ່ານຍັງຮັບເອົາບັນດາຂໍ້ສະ ເໜີຂອງຄະນະເລຂາທິການນໍາໄປສະເໜີຕໍ່ຄະນະປະຈໍາສະພາແຫ່ງຊາດ.
ສະພາປະຊາຊົນແຂວງຊຽງຂວາງ
ຂ່າວໂດຍ: ນາງ ສຸກສະຫວັນ ອິນທະແສງ